L'Ajuntament de l'Eliana reforça la formació en valencià de la seua plantilla per a garantir els drets lingüístics de la ciutadania
13 de novembre de 2024

Es tracta d'una nova edició de la formació en valencià amb una alta participació de les persones treballadores del consistori.

L'Ajuntament de l'Eliana ha oferit, entre setembre i novembre, un curs dirigit a la seua plantilla municipal, organitzat per l'Oficina de Promoció del Valencià. Aquesta formació ha permés als participants reforçar i ampliar els seus coneixements en ortografia, gramàtica, lèxic i expressió oral, preparant-los per a superar els exàmens d'entitats homologadores.

Els empleats i empleades han completat les 25 hores de formació, impartides en format presencial i en línia. L'objectiu d'aquesta iniciativa és fomentar el coneixement de la normativa lingüística i garantir que l'Ajuntament de l'Eliana, en el seu conjunt, estiga capacitat per a respectar i promoure els drets lingüístics de la ciutadania.

La regidora de Promoció Lingüística, Isabel Montaber Borja, ha destacat que la intenció de l'Ajuntament és continuar organitzant aquest tipus de formacions, amb la finalitat de promoure l'ús normalitzat de la llengua pròpia en l'atenció i comunicació amb la ciutadania de l'Eliana.